b'\n_START_ARTICLE_\nRudolf Su\xc8\x9bu\n_START_SECTION_\nVia\xc8\x9ba\n_START_PARAGRAPH_\nRudolf Su\xc8\x9bu s-a n\xc4\x83scut \xc3\xaen Ia\xc8\x99i \xc3\xaen 1880, fiind fiul profesorului Alexandru Grigore Su\xc8\x9bu, junimist, \xc8\x99i al Luciei Alexandru Miclescu. Era str\xc4\x83nepot al domnitorului Alexandru Nicolae Su\xc8\x9bu. _NEWLINE_A urmat studiile universitare la Facultatea de Litere a Universit\xc4\x83\xc8\x9bii ie\xc8\x99ene av\xc3\xa2ndu-l ca profesor pe istoricul A. D. Xenopol. Dup\xc4\x83 absolvire a fost un timp asistent la Facultatea de Litere \xc3\xaens\xc4\x83 s-a orientat repede spre activitatea de ziarist \xc8\x99i publicist. A fost directorul cotidianului ie\xc8\x99ean Evenimentul \xc8\x99i a editat \xc3\xaen timpul Primului R\xc4\x83zboi Mondial, \xc3\xaempreun\xc4\x83 cu scriitorul Alexandru Cazaban, revista Du\xc8\x99manul \xc3\xaendreptat\xc4\x83 contra ocupa\xc8\x9biei germane. Rudolf Su\xc8\x9bu a fost printre fondatorii Sindicatului ziari\xc8\x99tilor profesioni\xc8\x99ti din Ia\xc8\x99i (1922). _NEWLINE_\xc3\x8en paralel cu activitatea ziaristic\xc4\x83 a fost un istoriograf al vie\xc8\x9bii culturale \xc8\x99i mondene ie\xc8\x99ene, public\xc3\xa2nd dou\xc4\x83 volume din Ia\xc8\x99ii de odinioar\xc4\x83, precum \xc8\x99i scriitor \xc8\x99i traduc\xc4\x83tor. A fost, de asemenea, \xc3\xaentre anii 1936-1945, primul director al Bibliotecii municipale, ad\xc4\x83postit\xc4\x83 \xc3\xaentr-un local din curtea M\xc4\x83n\xc4\x83stirii Golia, muzeograf la Muzeului Cuza vod\xc4\x83 din Ia\xc8\x99i, membru (\xc3\xaempreun\xc4\x83 cu Nicolae Iorga) al Comisiunii Monumentelor Istorice \xc8\x99i efor al Spitalului \xe2\x80\x9eSf\xc3\xa2ntul Spiridon\xe2\x80\x9d din Ia\xc8\x99i. _NEWLINE_A fost c\xc4\x83s\xc4\x83torit cu Elena Jules Cazaban, descendenta unei vechi familii franceze \xc3\xaemp\xc4\x83m\xc3\xa2ntenite \xc3\xaen Moldova, absolvent\xc4\x83 a Conservatorului de Muzic\xc4\x83 din Ia\xc8\x99i. Rudolf Su\xc8\x9bu este tat\xc4\x83l pianistei Rodica Su\xc8\x9bu \xc8\x99i bunicul scriitorului Radu Negrescu-Su\xc8\x9bu._NEWLINE_Rudolf Su\xc8\x9bu a decedat \xc3\xaen Bucure\xc8\x99ti, unde se stabilise cu familia la refugiu, la 27 mai 1949, fiind \xc3\xaenmorm\xc3\xa2ntat \xc3\xaen Cimitirul Bellu din Bucure\xc8\x99ti \xc8\x99i av\xc3\xa2nd un cenotaf \xc3\xaen Cimitirul \xe2\x80\x9eEternitatea\xe2\x80\x9d din Ia\xc8\x99i.'